Victoria Velasquez (EL), 2024-10-10:
Vi står midt i en tid, hvor alt for mange i vores samfund presses hårdt på pengepungen.
Selv om vi i dag kan se en overskrift om, at inflationen er faldet en lillebitte smule, så er priserne ikke tilsvarende faldet.
De stigende leveomkostninger er ikke faldet, og ydelserne er ikke blevet reguleret op på det niveau, som de burde.
De halter stadig bagefter.
Det er ikke bare tal på et papir.
Det er virkeligheden for pensionister, folk på overførselsindkomster og lavtlønnede, som dagligt må kæmpe for at få enderne til at mødes.
Når vi i dag drøfter forslaget om at forhøje pensionsydelsen, her ældrechecken, er det et skridt i den rigtige retning.
For lad os være fuldstændig klare: Det her kommer ikke til alene at løse den voksende ulighed, vi ser i Danmark.
Den her forbedring årligt er langtfra nok til at afbøde den virkning, som inflationen har på pensionisters økonomi, eller sikre de tiltag, vi må og skal sikre i den grønne omstilling.
For når pensionister og andre oplever deres købekraft blive udhulet måned for måned, er det vigtigt – det er drønhamrende vigtigt – at vi tager det alvorligt, og finansieringen af den her ydelsesforhøjelse gennem en passagerafgift på flyrejser er både retfærdig og grøn.
Det rammer dem, der har råd til at flyve hyppigt, ofte de mest privilegerede i vores samfund, og det har en positiv effekt på klimaet.
Det er den her form for social grøn ansvarlighed, som bør præge vores politik fremadrettet.
Derfor synes jeg, der er flere ordførere i den her Folketingssal, der misser en fuldstændig central pointe, og det er, at en del af den grønne omstilling er at reducere en af de mest forurenende transportformer.
Det gør vi jo netop her ved at skabe økonomisk incitament til grønne transportalternativer.
Sekundært og for mig faktisk endnu vigtigere er omfordeling en fuldstændig afgørende grundsten i den grønne omstilling.
At den grønne omstilling skal være socialt retfærdig er vital.
Det er fuldstændig afgørende for, at vi får den grønne omstilling, og at den sker på en retfærdig måde.
At vi holder hånden under de lavestlønnede og dem på overførselsindkomster,
er fuldstændig afgørende, og selv hvis ikke man har den omsorg for de mennesker, der alene i sig selv skulle gøre, at man ville gøre det, og man bare kigger rent kynisk på det, giver det mening, for ellers vil man selvfølgelig blive mødt med gule veste og få forhindret den nødvendige grønne omstilling, der skal være.
Så omfordeling sammen med grøn omstilling er ikke bare det, der er det mest omsorgsfulde.
Det er også det, som er det klogeste og allermest fornuftige.
Supplerende til det her får jeg lyst til at tilføje, at vi har, og vi vil gøre dit igen, fremsat et forslag om, at privatfly også skal omfattes, og jeg håber, at det fornyede fokus, der har været i medierne de senere dage, og det fokus, der generelt har været, vil gøre, at det ikke bliver stemt ned den her gang.
Vi ser desværre et samfund, hvor de rigeste bliver rigere, godt hjulpet af regeringens massive milliardskattelettelser, der direkte er målrettet de allerallerrigeste.
Derfor skal vi se på flere strukturelle tiltag, der sikrer, at det ikke er dem, som har mindst, der kommer til at betale regningen, og at det ikke kommer til at være dem, der altid skal bære byrden.
Vores mål er et Danmark med reel social retfærdighed, hvor ingen efterlades bagude.
Derfor støtter vi i Enhedslisten det her forslag.
Vi er også en del af aftalen, så det kommer nok ikke som en stor overraskelse.
Men vores kamp stopper ikke her.
Vi kæmper videre for en retfærdig og solidarisk fremtid for alle i vores samfund.
Tak for ordet.